KIRJALLINEN KYSYMYS E-1754/99 esittäjä(t): Klaus-Heiner Lehne (PPE-DE) neuvostolle. Hombachista ja vakaussopimuksesta aiheutuvat henkilöstömenot.



Virallinen lehti nro 219 E , 01/08/2000 s. 0022 - 0023



KIRJALLINEN KYSYMYS E-1754/99 esittäjä(t): Klaus-Heiner Lehne (PPE-DE) neuvostolle (1. lokakuuta 1999) Aihe: Hombachista ja vakaussopimuksesta aiheutuvat henkilöstömenot EU:n ulkoministerit nimittivät Bodo Hombachin Kaakkois-Euroopan vakaussopimuksen koordinaattoriksi 10. kesäkuuta 1999. Tähän liittyen herää seuraavat kysymykset: 1. Ketkä kuuluvat Hombachin henkilöstöön ja mitkä jäsenvaltiot heidät ovat lähettäneet? 2. Miten suuret ovat Hombachista ja hänen henkilöstöstään aiheutuvat henkilöstömenot? 3. Mikä osuus Hombachista ja hänen henkilöstöstään aiheutuvista henkilöstömenoista katetaan EU:n talousarviosta? 4. Miten paljon henkilöstömenoja kukin jäsenvaltio joutuu maksamaan? 5. Onko Saksan liittotasavalta luvannut muille jäsenvaltioille tarjota suurimman osan henkilöstöstä ja kantaa suurimman osan henkilöstömenoista? 6. Ovatko yksittäiset jäsenvaltiot ilmoittaneet, että ne eivät osallistu henkilöstömenoihin? 7. Miten henkilöstömenot rahoitetaan seuraavina vuosina? Vastaus (31. tammikuuta 2000) 1. Kaakkois-Euroopan vakaussopimuksen koordinaattorina toimivan Euroopan unionin erityisedustajan toimiston henkilöstö koostuu seuraavista virkamiehistä: - 3 apulaiserityiskoordinaattoria (Yhdysvaltojen, Alankomaiden ja Suomen kansalainen), jotka vastaavat kolmesta työryhmästä - Kaakkois-Euroopan maiden suhteista vastaava lähettiläs (EJTM:n kansalainen) - 1 kabinetin päällikkö (Saksan kansalainen) - 1 neuvonantaja (Italian kansalainen) - 1 kabinetin apulaispäällikkö (Yhdistyneen kuningaskunnan kansalainen) - 3 A-palkkaluokan virkamiestä I työryhmään (Tanskan, Unkarin ja Sveitsin kansalainen) - 2 A-palkkaluokan virkamiestä II työryhmään (Ranskan ja Itävallan kansalainen) - 2 A-palkkaluokan virkamiestä III työryhmään (Saksan ja Ruotsin kansalainen). 2. Kaikki A-palkkaluokan virkamiehet ovat saaneet komennuksen Kaakkois-Euroopan vakaussopimuksen koordinaattorina toimivan Euroopan unionin erityisedustajan toimistoon omilta hallituksiltaan, jotka maksavat virkamiesten palkat ja henkilökohtaiset elinkustannukset Brysselissä. Toimistoon on palkattu kirjanpitäjä ja neljä sihteeriä. Toimisto ei ole vielä täysilukuinen sen enempää A- kuin B-palkkaluokan virkamiesten osalta. 3. Euroopan unioni hyväksyi 29. heinäkuuta 1999 yhteisen kannan 1999/523/YUTP, jossa myönnettiin 850 000 euron määräraha 31. joulukuuta 1999 loppuvalle kaudelle. Summa kattaa Bodo Hombachin palkan, toimiston juoksevat kulut ja toimiston henkilöstöön kuuluvien Euroopan unionin kansalaisten matkakulut. 4. Saksan liittotasavalta ei ole tehnyt tämänkaltaista lupausta. Se ei kata suurinta osaa henkilöstökustannuksista eikä anna käyttöön suurinta osaa henkilöstöstä. 5. Yksikään EU:n jäsenvaltio ei ole ilmoittanut, että se ei osallistuisi henkilöstökustannuksiin. 6. Vakaussopimuksen sopimuspuolet päättävät, miten henkilöstökustannukset rahoitetaan tulevien vuosien aikana. Neuvosto muistuttaa tässä yhteydessä EU:n johtavasta asemasta vakaussopimuksessa. EU on toivonut tällaista asemaa koko prosessin ajan, ja kaikki vakaussopimuksen sopimuspuolet ovat sen hyväksyneet.